แรงขาย DELTA ฉุด SET ปิดเช้าหลุด 1,600 จุด ลุ้นบ่ายได้แรงหนุน “หุ้นพลังงาน”
SET ปิดเช้าลดลง 10 จุด หลุด 1,600 จุด รับแรงขายหุ้น DELTA กดดันหลังติด Cash Balance แต่มีปัจจัยหนุนหุ้นกลุ่มพลังงาน จากโอเปคเซอร์ไพรส์ปรับลดกำลังการผลิตน้ำมันช่วยพยุงดัชนี แนวโน้มบ่ายคาดลบต่อหาก DELTA ยังย่อลง ให้แนวรับ 1,590 จุด แนวต้าน 1,610 จุด
SET ปิดเช้าวันนี้ลดลง 10.41 จุด หลุด 1,600 จุด รับแรงขายหุ้น DELTA กดดันหลังติด Cash Balance แต่มีปัจจัยหนุนหุ้นกลุ่มพลังงาน จากโอเปคเซอร์ไพรส์ปรับลดกำลังการผลิตน้ำมันช่วยพยุงดัชนี แนวโน้มช่วงบ่ายคาดลบต่อหาก DELTA ยังย่อลง ให้แนวรับ 1,590 จุด แนวต้าน 1,610 จุด
3 เม.ย. 2566

นายชาญชัย พันทาธนากิจ รองผู้อำนวยการสายงานวิจัย บล.เอเซีย พลัส กล่าวว่า ตลาดหุ้นไทยในช่วงเช้าที่ผ่านมาปรับตัวลง รับแรงกดดันจากแรงขายหุ้น DELTA ที่ปรับตัวลงแรง หลังจากทางตลาดหลักทรัพย์ฯประกาศเข้าเกณฑ์ต้องใช้บัญชีเงินสดในการซื้อขายหลักทรัพย์(Cash Balance) ทำให้เป็นปัจจัยกดดันต่อหุ้น DELTA เอง และภาพรวมของดัชนีในช่วงเช้านี้หลุด 1,600 จุด ขณะที่ตลาดหุ้นอื่นในภูมิภาคเอเชียช่วงเช้าที่ผ่านมาเคลื่อนไหวบวกและลบสลับกัน
อย่างไรก็ตามยังมีแรงหนุนเข้ามาในหุ้นกลุ่มพลังงาน ที่ได้รับอานิสงส์จากเซอร์ไพรส์การลดกำลังผลิตน้ำมันลง 1.16 ล้านบาร์เรลของกลุ่มโอเปค ทำให้เป็นกลุ่มที่ช่วยพยุงดัชนีในเช้านี้ และยังมีแรงซื้อเก็งกำไรงบฯไตรมาส 1/66 เข้ามาในกลุ่มแบงก์ แต่มูลค่าการซื้อขายยังไม่มากในเช้านี้
แนวโน้มตลาดหุ้นไทยในช่วงบ่ายคาดว่ายังเคลื่อนไหวในแดนลบต่อ แม้ว่าจะมีปัจจัยหนุนเข้ามาในหุ้นกลุ่มอื่นๆ แต่แรงกดดันจากหุ้น DELTA ยังถือเป็นปัจจัยกดดันต่อดัชนีอย่างมีนัยสำคัญ ทำให้เป็นปัจจัยที่กดดันต่อการย่อตัวของดัชนีในวันนี้ โดยให้แนวรับ 1,590 จุด แนวต้าน 1,610 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 2,296.73 ล้านบาท ปิดที่ 158.50 บาท เพิ่มขึ้น 8.00 บาท
PTT มูลค่าการซื้อขาย 2,210.08 ล้านบาท ปิดที่ 31.75 บาท เพิ่มขึ้น 0.25 บาท
DELTA มูลค่าการซื้อขาย 1,594.88 ล้านบาท ปิดที่ 988.00 บาท ลดลง 154.00 บาท
KBANK มูลค่าการซื้อขาย 1,466.57 ล้านบาท ปิดที่ 133.50 บาท เพิ่มขึ้น 1.00 บาท
AOT มูลค่าการซื้อขาย 651.97 ล้านบาท ปิดที่ 71.75 บาท เพิ่มขึ้น 0.75 บาท